Smittetallene stiger i Thisted, og fredag har kommunens incidenstal krydset 500. Det betyder, at Styrelsen for Patientsikkerhed anbefaler "iværksættelse af særlige smitteforebyggende tiltag". Incidenstallet fortæller, hvor mange smittetilfælde der har været de seneste syv dage per 100.000 indbyggere. Thisted er den kommune - uden for Københavns-området - der fredag med et incidenstal på 571 har det højeste incidenstal i Danmark. Til sammenligning har Brøndby Kommune fredag landets højeste incidenstal på 667, mens Læsø Kommune ligger næstlavest i Danmark på 56. Fra krav til anbefalinger Fra april og frem til 1. september medførte krydsningen af 500 smittede per 100.000 indbyggere de seneste syv dage, at kommunen automatisk lukkede ned på en lang række områder inden for eksempelvis skoler, kultur og fritid. Derudover skal der havde været 20 eller flere smittetilfælde de seneste syv dage. Fra 1. september er det kun anbefalinger fra sundhedsmyndighederne. Ifølge Tue von Påhlmann, direktør i Social- og Sundhedsforvaltningen i Thisted Kommune, har man tænkt sig at leve fuldt ud op til Sundhedsstyrelsens anbefalinger. - Vi følger de anbefalinger, der er. Der er sendt en række anbefalinger ud, primært i forhold til dagtilbud, skoler og efterskoler. Indtil i dag har der været to songne, der har oversteget incidensgrænserne, og der har vi i forvejen iværksat forholdsregler både i dagtilbud og skoler. På et møde i eftermiddag valgte vi så, at det gælder i hele kommunen, uanset hvor smitten er mest udtalt. Anbefalingerne ophører, når kommunen i syv dage ikke har været over grænserne.

Opsummering:
Smittetallet er nu så højt i Thisted Kommune, at Styrelsen for Patientsikkerhed automatisk opfordrer kommunen til at iværksætte smitteforebyggende tiltag.